China skop vas teen verdere ondersoeke na Covid-oorsprong | Maroela Media
China het die Wêreldgesondheidsorganisasie (WGO) se beroepe vir 'n hernieude ondersoek na die oorsprong van Covid-19 verwerp en gesê dat dit "wetenskaplike" eerder as "politieke" pogings ondersteun om vas te stel hoe die virus begin het.
Daar is weer druk op Beijing om 'n nuwe ondersoek te oorweeg na die oorsprong van die Covid-19-pandemie wat reeds meer as vier miljoen lewens geëis en ekonomieë wêreldwyd verlam het sedert dit die eerste keer in die Chinese stad Wuhan waargeneem is.
'n WGO-span van internasionale kundiges het Wuhan in Januarie vanjaar besoek, waarna 'n verslag opgestel is. Daar kon egter nie tot 'n gevolgtrekking gekom word oor hoe die virus begin het nie.
Die WGO het China Donderdag aangemoedig om onverwerkte data rakende die eerste gevalle van Covid-19 te deel om die ondersoek na die oorsprong van die siekte te laat herleef.
China het egter teruggekap en sy standpunt herhaal dat die aanvanklike ondersoek genoeg was en dat beroepe vir verdere data deur politiek in plaas van wetenskap gemotiveer is.
Die WGO se verslag het aangevoer die mees waarskynlike scenario is dat die virus van vlermuise na mense via 'n tussengangerdier oorgedra is. Daar is gesê dit is "uiters onwaarskynlik" dat die virus uit 'n laboratorium in Wuhan kom.
In die lig van China se onwilligheid vir verdere ondersoeke, is daar al hoe meer oorweging vir die teorie dat die virus uit 'n laboratorium kom – iets wat vroeër afgemaak is as 'n samesweringsteorie wat deur Amerikaanse verregses verkondig is.
Selfs die WGO-hoof, Tedros Adhanom Ghebreyesus, het gesê dat die aanvanklike ondersoek na Wuhan se virologie-laboratoriums nie ver genoeg gedryf is nie, terwyl pres. Joe Biden in Mei 'n aparte ondersoek na die oorsprong van die virus deur die Amerikaanse intelligensiegemeenskap gelas het.
'n Beroep van die WGO verlede maand dat die tweede fase van die ondersoek oudits van die Wuhan-laboratoriums insluit, is met woede deur Beijing begroet.
Intussen het die Deense wetenskaplike Peter Ben Embarek, wat die internasionale sending na Wuhan gelei het, gesê 'n laboratoriumwerknemer wat besmet is terwyl hy monsters in die veld geneem het, is een van die waarskynlike hipoteses oor hoe die virus van vlermuise na mense oorgedra is.
Hy het aan die Deense TV2-kanaal gesê dat die betrokke vlermuise nie van die Wuhan-streek is nie en dat die enigste mense wat moontlik met hulle in aanraking was, werkers van die Wuhan-laboratoriums was.
Snaaks – toe Trump beweer het dit is in n laboratorium gekweek, het almal hom afgelag en uitgekryt. Nou gelas Bidenn ondersoek……
Klink na n skuldige gewete, asof daar iets is om weg te steek?
Dit was 'n doelgerigte strategie van China om op die manier meer mag vir ditself te verkry deur ander wêreldekonomieë op hul knieë te dwing. Al die sg sameswerings teorieë kan tog nie als net sameswerings wees nie? Die hele covid pandemie is gehul in sameswering, maar sodra mens vir wetenskaplike statistieke vra om daai sg sameswerings die nek om te draai, gee niemand gehoor!